REPUBLIKA SRBIJA

NARODNA SKUPŠTINA

Odbor za pravosuđe, državnu

upravu i lokalnu samoupravnu

07 Broj: 06-2/526-21

14. decembar 2021. godine

B e o g r a d

Z A P I S N I K

28. SEDNICE ODBORA ZA PRAVOSUĐE, DRŽAVNU UPRAVU

I LOKALNU SAMOUPRAVU, ODRŽANE 10. DECEMBRA 2021. GODINE

Sednica je počela u 09,00 časova.

Sednicom je predsedavao Vladimir Đukanović, predsednik Odbora.

Sednici su prisustvovali članovi Odbora: Velibor Milojčić, doc. dr Mihailo Jokić, Dejan Kesar, Nebojša Pavlović, Nenad Baroš, Đorđe Dabić, Jelena Žarić Kovačević, Toma Fila i Sanja Jefić Branković.

Sednici su prisustvovali i: Bratimir Vasiljević, zamenik člana Sanje Lakić, Marijan Rističević, zamenik člana Đorđa Komlenskog, Vesna Krišanov zamenik člana Biljane Pantić Pilje i Dubravka Kralj, zamenik člana Vladana Zagrađanina.

Sednici nisu prisustvovali članovi Odbora: dr Aleksandar Martinović, Dragan M. Marković i Daniel Đivanović, niti njihovi zamenici.

Sednici su prisustvovali i: Maja Mačužić Puzić, državni sekretar u Ministarstvu državne uprave i lokalne samouprave i Milan Čuljković iz Ministarstva državne uprave i lokalne samouprave.

Predsednik Odbora je obavestio članove i zamenike članova odbora da je u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio Predlog zakona o izmenama Zakona o referendumu i narodnoj inicijativi.

Predsednik Odbora je stavio na glasanje, a članovi i zamenici članova Odbora su **većinom glasova** utvrdili sledeći

D n e v n i r e d:

1. Razmatranje Predloga zakona o izmenama Zakona o referendumu i narodnoj inicijativi, koji je podnela Vlada (broj 011-2267/21 od 08. decembra 2021. godine), u načelu.

**PRVA TAČKA-** Razmatranje Predloga zakona o izmenama Zakona o referendumu i narodnoj inicijativi, koji je podnela Vlada (broj 011-2267/21 od 08. decembra 2021. godine), u načelu.

**Maja Mačužić Puzić** je u uvodnom izlaganju rekla da su izmene Zakona o referendumu i narodnoj inicijativi urađene pre svega da bi se izašlo u susret zahtevima građana koji su smatrali da nedavno donet zakon ne obezbeđuje adekvatne uslove za vršenje ustavom garantovane narodne suverenosti.

Iznela je mišljenje da je razlog za uznemirenje građana proistekao iz saopštenja koja su dolazila iz različitih medija.

Naglasila je da je Vlada prihvatila sugestiju predsednika Republike i odlučila da ukine plaćanje naknade za overu potpisa za podršќu narodnoj inicijativi.

Rekla je da je predložena izmena postojećeg zakona predstavlja pojašnjenje važeće norme, što znači da svi birači koji su potpisnici inicijative mogu da učestvuju u izbornoj komisiji i glasačkim odborima.

Ukazala je da se predložene izmene odnose i na vremenski period važenja odluka koje su donete na referendumu, odnosno propisuje se da se akt ili pitanje koje je bilo predmet izjašnjavanja građana na referendumu ne mogu menjati u naredne četiri godine.

Predsednik Odbora je otvorio raspravu u vezi sa ovom tačkom dnevnog reda u kojoj su učestvovali Toma Fila, Vladimir Đukanović, Marijan Rističević i doc. dr Mihailo Jokić.

**Toma Fila** je postavio pitanje zbog čega je limitiran vremenski period važenja odluka koje su donete na referendumu, ističući da postoje primeri u drugim zemljama gde se dozvoljava da se svake godine sprovodi referendum o istom pitanju i naveo primer Švajcarske, u kojoj se svake godine glasa da li su građani za ulazak u EU.

**Maja Mačužić Puzić** je istakla da će jedino praktična primena ovog zakona pokazati da li će o nekim pitanjima moći da se diskutuje i pre roka od četiri godine.

**Vladimir Đukanović** se složio sa kolegom Filom ali je naglasio da je vremenski period važenja odluka limitiran na četiri godine isključivo zbog zahteva Pokreta “Kreni-promeni“, te da smatra da overe potpisa ne treba da postoji prilikom podnošenja narodne inicijative.

**Marijan Rističević** je rekao da lično nije za izmene važećeg zakona o referendumu i narodnoj inicijativi, ali da podržava preporuke predsednika Republike.

**Doc. dr Mihailo Jokić** je izneo stavove u vezi sa odnosom koji bi organi vlasti trebalo da imaju prema građanima koji su učestvovali u blokadama ulica.

Kako se više niko nije javio za reč predsednik Odbora je zaključio raspravu i predložio da Odbor, u skladu sa članom 155. stav 2. Poslovnika, odluči da predloži Narodnoj skupštini da prihvatiPredlog zakona o referendumu i narodnoj inicijativi, u načelu.

Članovi i zamenici članova Odbora su **jednoglasno** prihvatili navedeni predlog.

Predsednik Odbora je predložio da za izvestioca Odbora na sednici Narodne skupštine bude određen Đorđe Dabić, član Odbora.

Članovi i zamenici članova Odbora su **jednoglasno** prihvatili navedeni predlog.

Sednica je završena u 09,20 časova.

SEKRETAR PREDSEDNIK

Sanja Pecelj Vladimir Đukanović